บริษัท เด็มโก้ จำกัด (มหาชน) (“บริษัท”)ประกอบธุรกิจให้บริการออกแบบ จัดหา
ก่อสร้างและติดตั้งแบบครบวงจรในงานระบบจำหน่ายไฟฟ้า ระบบสายส่งไฟฟ้าแรงสูง
งานก่อสร้างสถานีไฟฟ้าแรงสูง - สถานีไฟฟ้าย่อย งานระบบไฟฟ้าและเครื่องกล
งานด้านพลังงานทดแทน งานด้านอนุรักษ์พลังงาน งานก่อสร้างเสาโทรคมนาคม
งานสื่อสารและอาณัติสัญญาณ รวมทั้ง
ผลิตและจำหน่ายเสาโครงเหล็กสำหรับระบบสายส่งไฟฟ้าแรงสูง ระบบเสาโทรคมนาคม
และงานขายวัสดุ อุปกรณ์ไฟฟ้า และวัสดุก่อสร้าง โดยจดทะเบียนจัดตั้งเป็นบริษัทจำกัด เมื่อวันที่ 1
มิถุนายน 2535 ด้วยทุนจดทะเบียนเริ่มต้นที่ 6 ล้านบาท
ต่อมาได้เพิ่มทุนอย่างต่อเนื่องและได้แปรสภาพเป็นบริษัทมหาชน เมื่อวันที่ 26 พฤษภาคม 2549
โดยปัจจุบันมีทุนจดทะเบียน 999.00 ล้านบาท ณ วันที่ 6 มกราคม 2555 มีทุนชำระแล้ว 453.19
ล้านบาท ภายใต้การบริหารงานของทีมงานซึ่งมีประสบการณ์ในงานวิศวกรรมระบบจำหน่ายไฟฟ้า
สถานีไฟฟ้าย่อย และงานระบบสายส่งไฟฟ้าแรงสูงมามากกว่า 20 ปี

บริษัทสามารถแบ่งลักษณะของธุรกิจเป็น 3 ลักษณะ ได้แก่

1.  ธุรกิจการให้บริการ

    บริษัทประกอบธุรกิจให้บริการออกแบบ จัดหา
    ก่อสร้างและติดตั้งงานด้านวิศวกรรมอย่างครบวงจร (Turnkey Basis)
    โดยธุรกิจการให้บริการของบริษัทสามารถแบ่งตามลักษณะงานได้ดังต่อไปนี้

    -   งานทางด้านวิศวกรรมไฟฟ้า บริษัทให้บริการออกแบบ จัดหา
        ก่อสร้างและติดตั้งงานวิศวกรรมไฟฟ้าแบบครบวงจร
        โดยแบ่งเป็นประเภทงานได้ดังต่อไปนี้

-   งานก่อสร้างสายส่งไฟฟ้าแรงสูง (High Voltage Transmission Line System)
    เป็นระบบส่งกำลังไฟฟ้าที่รับมาจากแหล่งผลิตกระแสไฟฟ้าประเภทต่างๆ เช่น เขื่อน
    โรงไฟฟ้าพลังความร้อน โรงไฟฟ้าพลังความร้อนร่วม
    ส่งไปยังสถานีไฟฟ้าย่อยและสายส่งไฟฟ้าแรงสูงระหว่างสถานีไฟฟ้าย่อยต่างๆ
    ระบบสายส่งไฟฟ้าจะรับระดับแรงดันตั้งแต่ 69 เควี 115 เควี 230 เควี และ 500 เควี
    โดยระบบสายส่งนี้จะอยู่ในความรับผิดชอบของการไฟฟ้าฝ่ายผลิตแห่งประเทศไทย (กฟผ.)
    การไฟฟ้านครหลวง (กฟน.) การไฟฟ้าส่วนภูมิภาค (กฟภ.)
    ผู้ประกอบการโรงผลิตไฟฟ้าประเภทผู้ผลิตกระแสไฟฟ้าอิสระรายใหญ่ (Independent Power
    Producer : IPP) และประเภทผู้ผลิตกระแสไฟฟ้าอิสระรายย่อย (Small Power
    Producer : SPP) และโรงงานอุตสาหกรรมขนาดใหญ่ ซึ่งต่างเป็นลูกค้าของบริษัททั้งสิ้น

-   งานก่อสร้างสถานีไฟฟ้าย่อย (High Voltage Substation)
    ทำหน้าที่รับพลังงานไฟฟ้าจากระบบผลิตกระแสไฟฟ้าเพื่อแปลงแรงดันส่งต่อเป็นทอดๆ
    ผ่านสายส่งไฟฟ้าแรงสูงและระบบจำหน่ายไฟฟ้าเพื่อจำหน่ายต่อไปยังผู้ใช้ไฟประเภทต่างๆ

-   งานก่อสร้างระบบจำหน่าย และระบบไฟฟ้าใต้ดิน เป็นงานก่อสร้างปักเสาและพาดสายไฟฟ้า
    ระดับแรงดัน 22 เควี หรือ 33 เควี
    และระบบไฟฟ้าแรงต่ำจากสถานีไฟฟ้าย่อยไปยังลูกค้าต่างๆ ทั่วประเทศ

    สำหรับงานระบบไฟฟ้าใต้ดินเป็นงานก่อสร้างท่อพร้อมร้อยสายไฟฟ้าแรงสูงระดับแรงดัน 22
    เควี และ 115 เควี โดยลูกค้าหลักของงานส่วนนี้นอกเหนือจาก กฟผ. กฟภ. และ กฟน.
    แล้ว ยังมีโรงไฟฟ้าเอกชนประเภท IPP, SPP และโรงงานอุตสาหกรรมประเภทต่าง ๆ
    อีกด้วย

-   งานด้านพลังงานทดแทน บริษัทให้บริการ ออกแบบ จัดหา
    และก่อสร้างโครงการผลิตกระแสไฟฟ้าโดยใช้พลังงานทางเลือกอื่นที่นอกเหนือจากพลังงานสิ้นเปลือง
    (น้ำมัน ถ่านหิน หรือก๊าซธรรมชาติ ) เช่น การผลิตพลังงานไฟฟ้าจากกังหันลม แสงอาทิตย์
    แกลบ เศษไม้ ขยะ หรือการใช้ก๊าซชีวมวลจากการหมักน้ำเสียจากโรงงาน

-   งานด้านอาณัติสัญญาณ บริษัทให้บริการ ออกแบบ ติดตั้ง
    และทดสอบระบบสื่อสารสัญญาณระบุตำแหน่งการเดินรถของรถไฟ โดยวางอุปกรณ์ตรวจจับ
    และเชื่อมต่ออุปกรณ์จับสัญญาณเข้ากับอุปกรณ์หลักเพื่อแสดงสถานะส่งกลับไปที่สถานีรถไฟ
    และศูนย์กลางควบคุมการเดินรถ รวมถึงงานวางโครงข่ายสายไฟเบอร์ออฟติคให้กับ บริษัท
    กสท.โทรคมนาคม จำกัด (มหาชน) และบริษัท ที โอ ที จำกัด (มหาชน)

    -   งานด้านระบบไฟฟ้าและเครื่องกล (M&E) บริษัทให้บริการออกแบบ จัดหา ก่อสร้างติดตั้ง
        รวมทั้งการบำรุงรักษา งานระบบสาธารณูปโภค ประกอบด้วยระบบไฟฟ้า
        ระบบประปาสุขาภิบาล ระบบปรับอากาศ ระบบระบายอากาศ
        และระบบผลิตไอน้ำและน้ำร้อน รวมถึงระบบท่อรับแรงดัน (High Pressure Piping)
        โดยบริษัทสามารถให้บริการงานระบบแบบครบวงจร

    -   งานด้านเสาโทรคมนาคมและการสื่อสาร บริษัทให้บริการออกแบบ จัดหา
        ก่อสร้างและบริการติดตั้งเสาโครงเหล็กสำหรับการสื่อสารและโทรคมนาคม
        ให้แก่หน่วยงานภาครัฐและภาคเอกชนรวมถึงผู้ให้บริการโทรศัพท์เคลื่อนที่ (Operator)
        และผู้ที่ชนะการประมูลจากผู้ให้บริการโทรศัพท์เคลื่อนที่

    -   งานด้านอนุรักษ์พลังงาน บริษัทได้ขึ้นทะเบียนเป็นที่ปรึกษาด้านการอนุรักษ์พลังงานกับ
        กรมพัฒนาพลังงานทดแทนและอนุรักษ์พลังงาน ตั้งแต่ปี 2546 เพื่อให้บริการศึกษา
        วางแผน ติดตั้ง ออกแบบ ในการประหยัดพลังงานให้แก่หน่วยงานราชการ
        และโรงงานอุตสาหกรรมขนาดใหญ่

        2. ธุรกิจงานขาย

    -   งานผลิตและจำหน่ายเสาโครงเหล็ก
        บริษัทผลิตและจำหน่ายเสาโครงเหล็กเพื่อใช้ในงานวิศวกรรมไฟฟ้า ได้แก่ ระบบสายส่ง
        ระบบจำหน่าย และสถานีไฟฟ้าย่อย
        ซึ่งมีงานบางส่วนที่ต้องใช้เสาโครงเหล็กเป็นส่วนประกอบ และงานด้านเสาโทรคมนาคม
        ได้แก่ เสาโทรคมนาคม และเสาวิทยุสื่อสาร
        และเสาโครงเหล็กสำหรับป้ายโฆษณากลางแจ้ง (Bill Board) โดย ณ ปัจจุบัน
        บริษัทมีกำลังการผลิตเสาโครงเหล็ก 12,000 ตันต่อปี

    -   การจำหน่ายอุปกรณ์ประกอบการติดตั้งเสาโทรคมนาคม
        บริษัทจำหน่ายอุปกรณ์ประกอบสำหรับติดตั้งเสาโทรคมนาคม
        โดยจัดเป็นชุดสำเร็จสำหรับประกอบเสาทั้งประเภท Guyed mass tower และ Self
        support tower ผู้ซื้อสามารถนำชุดประกอบดังกล่าวไปใช้ในการติดตั้งได้ทันที
        ทำให้ประหยัดเวลาในการจัดซื้อและจัดหาจากผู้จำหน่ายอุปกรณ์หลาย ๆ ราย

    -   การจำหน่ายอุปกรณ์ไฟฟ้า บริษัทจำหน่ายอุปกรณ์ไฟฟ้าสำหรับระบบจำหน่าย ระบบสายส่ง
        และสถานีไฟฟ้าย่อย รวมอุปกรณ์ไฟฟ้ามาตรฐานทุกประเภท ซึ่งบริษัทเป็นผู้จัดหา
        รวมถึงจำหน่ายอุปกรณ์ยึดจับหัวเสาซึ่งบริษัทเป็นผู้ผลิต
        ให้แก่ลูกค้าที่เป็นเจ้าของโครงการหรือผู้ได้รับคัดเลือกในโครงการต่างๆ

    -   การจำหน่ายอุปกรณ์วัสดุก่อสร้าง นอกจากการเป็นตัวแทนจำหน่ายวัสดุก่อสร้าง ประเภท
        ปูน คอนกรีตสำเร็จรูป เหล็กก่อสร้าง เหล็กรูปภัณฑ์ และสีประเภทต่างๆ แล้ว
        บริษัทยังจำหน่ายวัสดุที่ใช้ในการก่อสร้างโยธาทุกประเภท
        ทั้งนั้เพื่ออำนวยความสะดวกให้กับลูกค้าที่เป็นผู้รับเหมา และร้านค้าวัสดุก่อสร้างทั่วไป

3.  ธุรกิจพัฒนาโครงการและการลงทุน

    บริษัทร่วมกับพันธมิตรศึกษาและพัฒนาโครงการผลิตไฟฟ้าด้วยพลังงานหมุนเวียนและพลังงานทดแทนโดยใช้ประสบการณ์ในส่วนของการออกแบบ
    จัดหา ก่อสร้าง และติดตั้งระบบไฟฟ้าและโยธาที่มีอยู่ในการสำรวจ ออกแบบ
    คำนวณงบประมาณ ศึกษาความเป็นไปได้ในการร่วมลงทุน ตัวอย่างเช่น
    โครงการผลิตไฟฟ้าด้วยพลังงานลมห้วยบง 2 และห้วยบง 3 ที่ อ.ด่านขุนทด จ.นครราชสีมา
    ซึ่งบริษัทร่วมพัฒนาโครงการตั้งแต่การยื่นเสนอขอขายไฟฟ้า กับการไฟฟ้าฝ่ายผลิต
    จนปัจจุบันบริษัทร่วมเป็นผู้ถือหุ้นทางอ้อมในโครงการ16.2%
    คิดเป็นกำลังการผลิตตามสัดส่วนการถือหุ้น 29.2 เมกกะวัตต์

    บริษัทสามารถแบ่งลักษณะลูกค้าในส่วนของงานบริการได้เป็น 2 ประเภท คือ 1)
    ลูกค้าภาคเอกชน ได้แก่ โรงงานอุตสาหกรรม ผู้ผลิตไฟฟ้าอิสระทั้ง IPP และ SPP
    นิคมอุตสาหกรรม และผู้ให้บริการโทรศัพท์เคลื่อนที่ เป็นต้น และ 2) ลูกค้าภาครัฐ ได้แก่
    หน่วยงานราชการและองค์กรรัฐวิสาหกิจ เช่น การไฟฟ้าฯ การสื่อสารแห่งประเทศไทย
    การรถไฟแห่งประเทศไทย
    โดยบริษัทมีนโยบายในการรักษาสัดส่วนรายได้งานบริการจากภาครัฐและภาคเอกชนให้อยู่ในระดับใกล้เคียงกัน
    เพื่อลดความเสี่ยงจากการพึ่งพิงกลุ่มลูกค้าและเพื่อรักษาระดับอัตราการเติบโตของรายได้ของกิจการและระดับอัตรากำไรที่เหมาะสม

    สำหรับธุรกิจการขายสินค้าของบริษัทนั้น
    ที่ผ่านมาเป็นการจำหน่ายสินค้าให้แก่ลูกค้าเอกชนทั้งหมด อย่างไรก็ดี ตั้งแต่ปี 2551 เป็นต้นมา
    บริษัทมีนโยบายขยายการขายสินค้าของบริษัทโดยเฉพาะเสาโครงเหล็กไปสู่กลุ่มลูกค้าในภาครัฐ
    เพื่อลดความเสี่ยงจากการพึ่งพิงกลุ่มลูกค้า

    ในการดำเนินธุรกิจ บริษัทมีจุดเด่นที่เสริมสร้างความสามารถในการแข่งขัน คือ

    -   ทีมงานที่มีประสบการณ์และได้รับความเชื่อถือจากภาครัฐ
        เนื่องจากคณะกรรมการและผู้บริหารของบริษัทมีประสบการณ์ในอุตสาหกรรมนี้มามากกว่า
        20 ปี

    -   การดำเนินธุรกิจที่หลากหลายแต่อยู่ในงานวิศวกรรมที่บริษัทมีความชำนาญ
        ทำให้บริษัทสามารถกระจายความเสี่ยงโดยไม่พึ่งพิงธุรกิจใดธุรกิจหนึ่งโดยเฉพาะ
        อีกทั้งยังมีโอกาสที่จะขยายงานในส่วนธุรกิจที่มีความต่อเนื่อง

    -   การดำเนินธุรกิจวิศวกรรมไฟฟ้าครบวงจรส่งผลให้บริษัทสามารถอำนวยความสะดวกในการให้บริการแก่กลุ่มลูกค้าภาคเอกชน

    -   การเป็นผู้พัฒนาร่วม (Co-developer) ในโครงการพลังงานทดแทน
        ทั้งพลังงานลมและพลังงานแสงอาทิตย์ส่งผลให้บริษัทมีโอกาสรับงานโดยไม่ต้องแข่งขัน

-   ต้นทุนที่แข่งขันได้ เนื่องจากบริษัทอยู่ในธุรกิจนี้เป็นระยะเวลายาวนาน
    ทำให้มีความสัมพันธ์ที่ดีกับลูกค้าและผู้จำหน่ายสินค้า
    ดังนั้นผู้จัดจำหน่ายสินค้าส่วนใหญ่จึงเสนอราคาที่สามารถแข่งขันได้ให้แก่บริษัท
    เพื่อใช้สำหรับในการเข้าประมูลงานต่างๆ

    -   บริษัทได้รับอนุญาตให้ขึ้นทะเบียนกับหน่วยงานราชการต่างๆ มากมาย อาทิเช่น
        กรุงเทพมหานคร การท่าเรือ แห่งประเทศไทย การไฟฟ้าฝ่ายผลิต การไฟฟ้าส่วนภูมิภาค
        และการไฟฟ้านครหลวง
        ซึ่งส่งผลให้บริษัทสามารถรับงานจากหน่วยงานราชการได้หลากหลายในอนาคต

        ในการประกอบธุรกิจของบริษัท
        ปัจจัยความเสี่ยงที่สำคัญที่อาจส่งผลกระทบต่อการดำเนินธุรกิจ มีดังนี้

  1.1 ความเสี่ยงด้านบุคลากร

  ความเสี่ยงจากการพึ่งพาทีมบริหารและวิศวกรระดับผู้จัดการโครงการขึ้นไป

การดำเนินธุรกิจของบริษัท
จำเป็นที่ต้องพึ่งพาบุคลากรที่มีประสบการณ์และความรู้ความสามารถโดยเฉพาะอย่างยิ่งวิศวกรผู้ทำหน้าที่ควบคุมและบริหารโครงการ
ตั้งแต่ระดับผู้จัดการโครงการ
บริษัทได้ตระหนักถึงความสำคัญของบุคลากรซึ่งเป็นปัจจัยสำคัญในการดำเนินธุรกิจจึงกำหนดมาตรการป้องกันความเสี่ยงดังกล่าว
ด้วยการจัดให้มีสวัสดิการและมาตรการจูงใจ พนักงานให้มีความผูกพันกับองค์กรในระยะยาว
เช่นการจัดให้มีประกันสุขภาพ การให้ทุนการศึกษา เพื่อพัฒนาบุคลากรอย่างต่อเนื่อง
รวมถึงมีการกระจายอำนาจการบริหารงานเพื่อลดการพึ่งพิงบุคลากรเป็นรายบุคคล

1.2 ความเสี่ยงจากความไม่สม่ำเสมอของด้านรายได้

  ความเสี่ยงจากการให้บริการงานในลักษณะโครงการ

  รายได้หลักของบริษัทมาจากการให้บริการซึ่งมีลักษณะเป็นรายโครงการที่มีกำหนดเวลาแล้วเสร็จไม่ใช่เป็นสัญญาว่าจ้างทำงานระยะยาว
  ดังนั้น
  ความต่อเนื่องในกระแสรายได้ของบริษัทจึงขึ้นอยู่กับความสามารถในการชนะประมูลหรือได้รับเลือกเข้าทำงานในแต่ละโครงการ
  บริษัทกำหนดนโยบายที่จะลดความเสี่ยงเรื่องความสม่ำเสมอของรายได้ด้วยการขยายกลุ่มลูกค้าเป้าหมาย
  และ ขยายฐานไปยังธุรกิจที่ต่อเนื่อง เช่น
  การให้บริการบำรุงรักษาระบบและอุปกรณ์ในสถานีไฟฟ้าและสายส่งแรงสูง
  การขยายตลาดไปสู่งานอาณัติสัญญาณของการรถไฟแห่งประเทศไทย
  งานวางเครือข่ายสายสัญญาณของการสื่อสารแห่งประเทศไทย
  รวมถึงการร่วมทุนกับผู้ผลิตไฟฟ้าอิสระ รายเล็ก ( SPP) ขายไฟฟ้าให้แก่การไฟฟ้าฝ่ายผลิตฯ
  และการไฟฟ้าส่วนภูมิภาค โดยขณะนี้บริษัทเป็นผู้ถือหุ้นโครงการผลิตกระแสไฟฟ้าพลังงานลม 3
  โครงการ กำลังการผลิต(ตามสัดส่วนการถือหุ้น)รวม 35 เมกกะวัตต์
  ส่งผลให้บริษัทจะมีรายได้จากเงินปันผลอย่างสม่ำเสมอในระยะยาว

ความเสี่ยงจากการพึ่งพิงกลุ่มลูกค้า

  บริษัทให้บริการและขายสินค้าให้แก่ลูกค้าทั้งภาคเอกชนและภาครัฐ ดังนั้น
  ผลการดำเนินงานของบริษัทจึงขึ้นอยู่กับการขยายการลงทุนและการเติบโตของลูกค้าในแต่ละประเภทรวมถึงความสามารถและสภาวะการแข่งขันในการประมูลงานต่างๆ

  โดยในส่วนของรายได้จากการขายของบริษัทในปี 2547 – 2550
  นั้นเป็นรายได้จากกลุ่มลูกค้าเอกชนทั้งหมด อย่างไรก็ดี ตั้งแต่ปี 2551
  บริษัทมีนโยบายขยายการขายสินค้าของบริษัทโดยเฉพาะเสาโครงเหล็กไปสู่กลุ่มลูกค้าในภาครัฐ
  นอกจากนี้บริษัทได้ขยายฐานของรายได้โดยเข้าเป็นตัวแทนจำหน่ายวัสดุก่อสร้างทุกประเภทเพื่อลดความเสี่ยงจากการพึ่งพิงกลุ่มลูกค้า

  สำหรับงานด้านบริการ บริษัทมีนโยบายให้บริการแก่ลูกค้าทั้งลูกค้าภาครัฐและเอกชน
  นโยบายในการรักษาสัดส่วนรายได้งานบริการจากภาครัฐและภาคเอกชนให้อยู่ในระดับใกล้เคียงกัน
  เพื่อลดความเสี่ยงจากการพึ่งพิงกลุ่มลูกค้าและเพื่อรักษาระดับอัตราการเติบโตของรายได้ของกิจการและระดับอัตรากำไรที่เหมาะสม

ความเสี่ยงจากความผันผวนทางเศรษฐกิจ

  ความผันผวนของสภาวะเศรษฐกิจจากวิกฤตการทางการเงิน และปัญหาจากอุทกภัยในปีที่ผ่านมา
  ส่งผลกระทบโดยตรงต่อความต้องการบริโภคของผู้บริโภคทั้งในประเทศไทยและประเทศทั่วโลก
  ทำให้งบประมาณการลงทุนของภาคเอกชนในประเทศชะงักงัน ส่งผลต่อเนื่องถึง ธุรกิจออกแบบ
  จัดหา และบริการติดตั้งงานระบบไฟฟ้า และงานระบบไฟฟ้าและเครื่องกล

  อย่างไรก็ตาม การที่รัฐบาลได้เร่งการลงทุนภาครัฐในโครงการขนาดใหญ่ รวมถึงการออก
  มาตรการ กระตุ้นระบบเศรษฐกิจอย่างต่อเนื่องน่าจะทำให้ระบบเศรษฐกิจฟื้นตัว
  ซึ่งในระหว่างการรอการปรับตัว
  บริษัทได้ขยายแนวธุรกิจไปสู่โครงการผลิตกระแสไฟฟ้าด้วยพลังงานลม และพลังแสงอาทิตย์
  เป็นการเพิ่มช่องทางการตลาด ทำให้ความเสี่ยงลดลง

  1.3 ความเสี่ยงจากการเพิ่มขึ้นของต้นทุน

ความเสี่ยงจากการดำเนินโครงการล่าช้ากว่าเวลาที่กำหนดตามสัญญา

  ในการดำเนินธุรกิจให้บริการแบบรับเหมา หากการดำเนินโครงการมีความล่าช้าจากกำหนดการ
  อาจส่งผลให้บริษัทถูกเรียกค่าเสียหายจากความล่าช้าของการส่งมอบงานได้

  ทั้งนี้ ในกรณีที่ความล่าช้าเกิดจากเจ้าของโครงการ
  ซึ่งอาจมีสาเหตุจากผู้ว่าจ้างต้องการเปลี่ยนแปลงแบบก่อสร้าง
  หรือการขาดแคลนเงินทุนและสภาพคล่องของผู้ว่าจ้าง
  และหากเป็นผลให้โครงการมีค่าใช้จ่ายเพิ่มขึ้นบริษัทจะเรียกเก็บค่าใช้จ่ายที่เพิ่มขึ้นจากเจ้าของโครงการ
  เนื่องจากสัญญาส่วนใหญ่จะกำหนดให้บริษัทสามารถเบิกค่าใช้จ่ายส่วนนี้ได้

  สำหรับกรณีที่ความล่าช้ามีสาเหตุจากผู้รับเหมาช่วง ซึ่งผู้รับเหมาช่วงอาจขาดแคลนเงินทุน
  หรือขาดแคลนแรงงาน ผู้จัดการโครงการจะพิจารณาสาเหตุของปัญหาและหาทางแก้ไข
  โดยให้ผู้รับเหมาช่วงเป็นผู้รับภาระค่าใช้จ่าย

  นอกจากนี้ เพื่อป้องกันปัญหาความล่าช้าที่อาจเกิดขึ้นจากทีมงานของบริษัทเอง
  บริษัทจึงเน้นการพัฒนาความสามารถของบุคลากรของบริษัท
  โดยเฉพาะอย่างยิ่งในส่วนที่เกี่ยวข้องกับการบริหารโครงการ เช่น
  ผู้อำนวยการโครงการและผู้จัดการโครงการ
  รวมทั้งการจัดสรรทีมงานให้เหมาะสมกับงานที่ได้รับมอบหมาย

  ความเสี่ยงจากการเปลี่ยนแปลงราคาวัสดุและอุปกรณ์

  เนื่องจากธุรกิจของบริษัทโดยส่วนใหญ่ต้องเสนอราคาในการให้บริการเป็นแบบรับเหมาแบบตายตัว
  โดยเป็นราคาที่กำหนดตั้งแต่เริ่มประมูลงานจนกระทั่งงานแล้วเสร็จ
  ซึ่งในระหว่างช่วงเวลาดังกล่าวราคาของวัสดุและอุปกรณ์ อาจมีการเปลี่ยนแปลงสูงขึ้น
  ซึ่งจะส่งผลให้บริษัทมีต้นทุนการดำเนินงานในแต่ละโครงการสูงขึ้น

  เพื่อลดผลกระทบจากความเสี่ยงดังกล่าว ในกรณีอุปกรณ์หลัก
  บริษัทจะทำการตกลงกับผู้จัดจำหน่ายตั้งแต่ช่วงของการเริ่มประมูลงาน
  เพื่อให้ได้รับการยืนยันราคาล่วงหน้า
  ครอบคลุมระยะเวลาที่ผู้ว่าจ้างพิจารณาราคาและเมื่อลงนามในสัญญาจ้างบริษัทจะออกคำสั่งซื้อเพื่อควบคุมต้นทุนให้คงที่
  กรณีวัสดุทั่วไป ซึ่งมีผู้จัดจำหน่ายหลายราย บริษัทจะรวบรวมปริมาณสั่งซื้อจากหลายๆ โครงการ
  เพื่อเพิ่มอำนาจต่อรอง ทำให้มีราคาต้นทุนต่อหน่วยที่ลดลง ดังนั้น
  ที่ผ่านมาบริษัทจึงได้รับผลกระทบจากการเปลี่ยนแปลงราคาวัสดุทั่วไปไม่มากนัก

ความเสี่ยงจากการควบคุมและบริหารจัดการ

  ปัญหาหนึ่งที่พบในธุรกิจก่อสร้างทั่วไปคือการควบคุมและบริหารจัดการโครงการที่อาจกระทำได้ไม่ทั่วถึงเนื่องจากการดำเนินงานมีลักษณะเป็นโครงการซึ่งตั้งอยู่ตามพื้นที่ของลูกค้าแต่ละราย
  จึงอาจก่อให้เกิดปัญหาการขาดความเอาใจใส่ในงานและความล่าช้าของโครงการซึ่งอาจส่งผลกระทบในทางลบต่อผลการดำเนินงานและความสามารถในการทำกำไรของบริษัทในอนาคต

  บริษัทได้แต่งตั้งและมอบหมายงานโครงการให้แก่ผู้จัดการโครงการเป็นผู้ควบคุมดูแล
  โดยพิจารณาถึงงานที่อยู่ในความรับผิดชอบปัจจุบัน
  รวมทั้งความสามารถและความชำนาญเฉพาะด้านของผู้จัดการโครงการแต่ละราย
  เพื่อให้ผู้ที่ได้รับมอบหมายงานสามารถดูแลและบริหารงานที่มีอยู่ได้อย่างทั่วถึง พร้อมกันนี้
  บริษัทยังได้กำหนดให้กลุ่มวิศวกรผู้บริหารเป็นผู้ดูแลการบริหารจัดการของผู้จัดการโครงการอีกชั้นหนึ่งด้วย

1.4 ความเสี่ยงด้านเงินทุนหมุนเวียน

  บริษัทจำเป็นต้องใช้เงินทุนหมุนเวียนประมาณร้อยละ 10-15 ของมูลค่างานแต่ละโครงการ
  เพื่อใช้ในขั้นตอนการประมูลงาน การเตรียมงานโครงการ
  รวมถึงการจัดซื้อจัดจ้างเพื่อการดำเนินงานในโครงการ
  ซึ่งเป็นขั้นตอนก่อนที่จะได้รับชำระเงินจากผู้ว่าจ้างตามสัญญา
  ดังนั้นหากบริษัทขาดการบริหารเงินทุนหมุนเวียนที่ดี
  หรือมีการเปลี่ยนแปลงการชำระเงินจากผู้ว่าจ้าง
  อาจส่งผลต่อการดำเนินงานในโครงการให้แล้วเสร็จ
  หรือความสามารถในการได้รับงานใหม่และการขยายธุรกิจของบริษัท

  อย่างไรก็ตามลูกค้าส่วนใหญ่ของบริษัทเป็นลูกค้าภาครัฐ และลูกค้าภาคเอกชนที่มีคุณภาพ
  บริษัทจึงไม่ประสบกับปัญหาการเปลี่ยนแปลงการชำระเงินของผู้ว่าจ้างมากนัก

  นอกจากนี้ด้วยลักษณะของกระบวนการบริหารโครงการที่เริ่มจากการซื้อวัสดุอุปกรณ์ ติดตั้ง
  ส่งมอบงานและเบิกเงินค่างานจากผู้ว่าจ้างเป็นกระบวนการที่ใช้เงินทุนหมุนเวียนระยะสั้น
  ประกอบกับที่ผ่านมาบริษัทไม่เคยผิดนัดชำระหนี้กับธนาคารและสถาบันการเงิน
  ทำให้บริษัทได้รับการสนับสนุนด้านเงินทุนหมุนเวียนจากธนาคารและสถาบันการเงินอย่างต่อเนื่อง

1.5 ความเสี่ยงจากการเข้าร่วมในกิจการค้าร่วม (Consortium)

  ในกรณีที่บริษัทได้เข้าร่วมในกิจการค้าร่วมกับผู้ร่วมทุนภายนอกเมื่อบริษัทต้องการขยายฐานลูกค้าหรือต้องการประมูลงานที่มีมูลค่าโครงการสูงขึ้น
  ซึ่งบริษัทและผู้ร่วมทุนจะมีภาระความรับผิดชอบต่อผู้ว่าจ้างแบบร่วมกัน (Joint and Several)
  ในกรณีที่ผู้ร่วมทุนไม่สามารถปฏิบัติตามหน้าที่หรือดำเนินการตามที่ระบุในสัญญาได้
  บริษัทอาจต้องปฏิบัติหน้าที่ส่วนดังกล่าวแทนหรืออาจต้องลงทุนเพิ่มเติมหรือชดใช้ค่าเสียหายใดๆ
  ที่เกิดขึ้น ทั้งนี้
  เพื่อลดความเสี่ยงจากการเข้าร่วมในกิจการร่วมค้าดังกล่าวบริษัทได้ตรวจสอบคุณสมบัติของผู้ร่วมทุนก่อนร่วมดำเนินการอย่างเข้มงวดและจะเลือกผู้ร่วมทุนที่มีสถานะทางการเงินและความสามารถในการทำงานที่ไม่ด้อยไปกว่าบริษัท

1.6 ความเสี่ยงจากอัตราแลกเปลี่ยน

  ในการจัดหาวัสดุและอุปกรณ์ในการดำเนินงานบางส่วนของบริษัทนั้น
  ในบางครั้งจำเป็นต้องสั่งซื้อวัสดุและอุปกรณ์จากต่างประเทศ เพื่อลดความเสี่ยงจากปัจจัยดังกล่าว
  บริษัทกำหนดนโยบายให้มีการซื้อเงินตราต่างประเทศล่วงหน้า (Forward Contract)
  ตามความเหมาะสม นอกจากนี้ในบางกรณี
  บริษัทอาจจะขอให้ผู้ว่าจ้างเปิดเลตเตอร์ออฟเครดิตให้ให้กับผู้ผลิตวัสดุอุปกรณ์นั้น ๆ โดยตรง

1.7 ความเสี่ยงอื่นๆ

  ได้แก่ความเสี่ยงที่อยู่เหนือการควบคุมของบริษัท หรือมิอาจควบคุมได้ หรือภัยพิบัติตามธรรมชาติ
  เช่น แผ่นดินไหว สึนามิ อุทกภัย วาตภัย เป็นต้น ซึ่งบริษัทได้ลดความเสี่ยงเหล่านี้
  โดยกำหนดไว้ในสัญญาของโครงการเป็นข้อยกเว้นที่จะต้องรับผิดชอบ
  และสำหรับโครงการที่มีมูลค่าสูงหรือโครงการของหน่วยงานภาครัฐ
  บริษัทจะจัดทำประกันภัยเพื่อคุ้มครองความเสี่ยงทุกประเภท (Insurance for all risk)

  (ดูรายละเอียดในส่วนที่ 2 ข้อที่ 1 ปัจจัยความเสี่ยง)

  ทั้งนี้ ฐานะการเงินและผลการดำเนินงานของบริษัทสามารถสรุปได้ดังนี้

บริษัทมีรายได้รวมปี 2553 เท่ากับ 2,520.19 ล้านบาท เพิ่มขึ้นจากปี 2552
เนื่องจากการเพิ่มขึ้นของรายได้งานบริการในงานภาครัฐซึ่งเป็นโครงการขนาดใหญ่
โดยบริษัทมีรายได้งานบริการเท่ากับ 2,182.21 ล้านบาท เพิ่มขึ้นจากปี 2552 ซึ่งเท่ากับ
1.161.47 ล้านบาท ส่วนรายได้งานจากขายปี 2553 เท่ากับ 310.61 ล้านบาท ลดลงจากปี
2552 ซึ่งเท่ากับ 439.53 ล้านบาท
เนื่องจากการลดลงของงานขายเสาโครงเหล็กจากที่กลุ่มลูกค้าเสาโทรคมนาคมชะลอการลงทุนเพื่อความชัดเจนของการประมูลใบอนุญาต
3G โดยปี 2553 บริษัทมีอัตรากำไรขั้นต้นเท่ากับร้อยละ 13.04 เพิ่มขึ้นจากร้อยละ 11.10 ในปี
2552 และมีอัตรากำไรสุทธิเท่ากับร้อยละ 2.95 เพิ่มขึ้นจากปี 2552
ซึ่งมีอัตรากำไรสุทธิเท่ากับเท่ากับร้อยละ 2.40 เนื่องจากบริษัทมีรายได้รวมที่เพิ่มขึ้น
โดยเฉพาะรายได้งานบริการซึ่งมีสัดส่วนรายได้คิดเป็นร้อยละ 88 ของรายได้รวม

สำหรับในปี 2554 บริษัทมีรายได้รวม 3,327.60 ล้านบาท เพิ่มขึ้นจากปี 2553
เนื่องจากการเพิ่มขึ้นของรายได้งานบริการในงานภาคเอกชนในงานกลุ่มพลังงานทดแทนโดยบริษัทมีรายได้งานบริการเท่ากับ
3,020.46 ล้านบาท เพิ่มขึ้นจากปี 2553 ซึ่งเท่ากับ 2,182.21 ล้านบาท
ส่วนรายได้งานจากขายปี 2554 เท่ากับ 268.33 ล้านบาท ลดลงจากปี 2553 ซึ่งเท่ากับ 310.61
ล้านบาท เนื่องจากการลดลงของการขายอุปกรณ์ระบบไฟฟ้าและวัสดุก่อสร้าง โดยปี 2554
บริษัทมีอัตรากำไรขั้นต้นเท่ากับร้อยละ 12.42 ลดลงจากร้อยละ 13.04 ในปี 2553
และมีอัตรากำไรสุทธิเท่ากับร้อยละ 3.53 เพิ่มขึ้นจากปี 2553
ซึ่งมีอัตรากำไรสุทธิเท่ากับเท่ากับร้อยละ 2.95 เนื่องจากบริษัทมีรายได้รวมที่เพิ่มขึ้น
โดยเฉพาะรายได้งานบริการซึ่งมีสัดส่วนรายได้คิดเป็นร้อยละ 92 ของรายได้รวม

ณ วันที่ 31 ธันวาคม 2554 บริษัทมีสินทรัพย์รวม ทั้งสิ้น 3,656.29 ล้านบาท เพิ่มขึ้นจาก ณ วันที่
31 ธันวาคม 2553จำนวน 1,687.23 ล้านบาท หรือเพิ่มขึ้นร้อยละ 86
โดยเกิดจากการเพิ่มขึ้นของรายการหลักคือ ลูกหนี้การค้า-สุทธิ,
รายได้ค่าบริการที่ยังไม่ได้เรียกเก็บ - สุทธิ และเงินลงทุนในบริษัทร่วมได้แก่ บริษัท อีโอลัส
พาวเวอร์ จำกัด

และ ณ วันที่ 31 ธันวาคม 2554 บริษัทมีหนี้สินรวมเท่ากับ 2,579.72 ล้านบาทเพิ่มขึ้นจาก ณ วันที่
31 ธันวาคม 2553จำนวน 1,661.08 ล้านบาท หรือเพิ่มขึ้นร้อยละ 181 เนื่องจากการเพิ่มขึ้นของ
เงินเบิกเกินบัญชีและเงินกู้ยืมระยะสั้นจากธนาคาร, เจ้าหนี้การค้าและตั๋วเงินจ่าย และ
เงินรับล่วงหน้างานบริการ ณ วันที่ 31 ธันวาคม 2554 บริษัทมีส่วนของผู้ถือหุ้นเท่ากับ 1,076.57
ล้านบาท เพิ่มขึ้นจาก ณ วันที่ 31 ธันวาคม 2553 จำนวน 26.15 ล้านบาท หรือเพิ่มขึ้นร้อยละ
2.49 เนื่องจากการเพิ่มขึ้นของทุนจดทะเบียนและชำระแล้วจำนวน 10.58
ล้านบาทจากการใช้สิทธิในใบสำคัญแสดงสิทธิซึ่งออกให้แก่ผู้ถือหุ้นเดิม (DEMCO-W3 และ
DEMCO-W4) โดยมีส่วนเกินมูลค่าหุ้นเพิ่มขึ้น 17.94 ล้านบาท ทั้งนี้ ณ วันที่ 31 ธันวาคม 2554
บริษัทมีอัตราส่วนหนี้สินต่อส่วนของผู้ถือหุ้นเท่ากับ 2.40 เท่า

ในปี 2553 บริษัทเสนอขายใบสำคัญแสดงสิทธิครั้งที่ 3 (DEMCO-W3) จำนวน 108,862,537
ล้านหน่วย ให้กับผู้ถือหุ้นเดิมของบริษัท โดยใบสำคัญแสดงสิทธินี้มีอายุ 1 ปี 6 เดือน
โดยเป็นการทยอยใช้สิทธิทุกวันทำการสุดท้ายของแต่ละไตรมาสโดยมีราคาเสนอขาย -0- บาท
และใบสำคัญแสดงสิทธิ 1 หน่วยสามารถใช้สิทธิซื้อหุ้นสามัญได้ 1 หุ้น ในราคาใช้สิทธิหุ้นละ 2.70
บาทเริ่มการใช้สิทธิครั้งแรกวันที่ 30 ธันวาคม 2553 ครบกำหนดใช้สิทธิครั้งสุดท้ายในวันที่ 10
กุมภาพันธ์ 2555 หากมีการใช้สิทธิแปลงสภาพของใบสำคัญแสดงสิทธิ DEMCO-W3 ครบทั้งจำนวน
บริษัทจะได้รับเงินทั้งหมดจำนวน 293.93 ล้านบาท และ บริษัทได้เสนอขายใบสำคัญแสดงสิทธิครั้งที่
4(DEMCO-W4) จำนวน 72,575,031 ล้านหน่วย ให้กับผู้ถือหุ้นเดิมของบริษัท
ใบสำคัญแสดงสิทธินี้มีอายุ 2 ปี 6 เดือน
โดยเป็นการทยอยใช้สิทธิทุกวันทำการสุดท้ายของแต่ละไตรมาสโดยมีราคาเสนอขาย -0- บาท
และใบสำคัญแสดงสิทธิ 1 หน่วยสามารถใช้สิทธิซื้อหุ้นสามัญได้ 1 หุ้น ในราคาใช้สิทธิหุ้นละ 5.00
บาท เริ่มการใช้สิทธิครั้งแรกวันที่ 30 ธันวาคม 2553 ใบสำคัญแสดงสิทธินี้จะครบกำหนดในวันที่ 10
กุมภาพันธ์ 2556 หากมีการใช้สิทธิแปลงสภาพของใบสำคัญแสดงสิทธิ DEMCO-W4ครบทั้งจำนวน
บริษัทจะได้รับเงินทั้งหมดจำนวน 362.87 ล้านบาท
โดยบริษัทมีวัตถุประสงค์จะนำเงินที่ได้ไปใช้เป็นเงินทุนหมุนเวียนรองรับการลงทุนในธุรกิจโรงไฟฟ้าพลังงานทดแทน

นอกจากนี้ ในปี 2554 ที่ประชุมวิสามัญผู้ถือหุ้นครั้งที่ 1/2554 มีมติให้บริษัทออกหุ้นสามัญเพิ่มทุน
จำนวน 316,828,627 หุ้น
เพื่อเสนอขายในคราวเดียวกันหรือต่างคราวกันให้แก่ผู้ถือหุ้นเดิมตามสัดส่วน
ตามรายชื่อผู้ถือหุ้นที่มีสิทธิในการจองซื้อหุ้นสามัญเพิ่มทุนที่ปรากฏในสมุดทะเบียนผู้ถือหุ้นในวันที่กำหนดโดยคณะกรรมการบริษัท
ในอัตราส่วนการจองซื้อ 2 หุ้นเดิมต่อ 1 หุ้นใหม่
โดยมอบหมายให้คณะกรรมการหรือบุคคลที่คณะกรรมการมอบหมายเป็นผู้พิจารณากำหนดราคาเสนอขาย
ระยะเวลาการเสนอขาย เงื่อนไขและรายละเอียดอื่น ๆ
เกี่ยวกับการเสนอขายหุ้นเพิ่มทุนแก่ผู้ถือหุ้นเดิม ณ วันที่ 31 ธันวาคม 2554
บริษัทยังมิได้เสนอขายหุ้นเพิ่มทุนดังกล่าว